
A V I Z

asupra propunerii legislative pentru declararea ca oraş a comunei Dragomireşti, judeţul Maramureş

În conformitate cu prevederile art. 89 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru declararea ca oraş a comunei Dragomireşti, judeţul Maramureş, trimisă cu adresa nr.P.l.-X 254 din  10 mai  2004, înregistrată sub nr.31/487 din  11 mai 2004.



Potrivit prevederilor art.60 din Regulamentul Camerei Deputaţilor, comisia a dezbătut propunerea legislativă , menţionată mai sus, în şedinţa din  17 mai  2004.



Membrii comisiei au examinat propunerea legislativă, expunerea de motive  şi avizul favorabil al Consiliului Legislativ nr.704/26.04.2004.



În urma dezbaterilor,  s-a constatat că localitatea propusă a fi declarată oraş nu îndeplineşte principalul indicator,  şi anume  numărul de locuitori,  prevăzut de  Legea nr. 351/2001 privind aprobarea Planului de amenajare a teritoriului naţional – Secţiunea a IV – a – Reţeaua de localităţi, publicată în Monitorul Oficial al României, Partea I, nr.408/2001, unde în Anexa nr.II „Localităţi urbane”, la pct. 1. 0. , poziţia 1.1., se prevede pentru oraşe un număr minim de 5.000 locuitori.  Din expunerea de motive la această  iniţiativă legislativă se constată că localitatea Dragomireşti din judeţul Maramureş are o populaţie de  numai  3321 locuitori.


Faţă de aceste considerente, membrii comisiei,  cu majoritate de voturi, a hotărât avizarea negativă  a propunerii legislative pentru declararea ca oraş a comunei Dragomireşti, judeţul Maramureş.



În raport de obiectul şi conţinutul său, propunerea legislativă face parte din categoria legilor organice.

PREŞEDINTE,                                          

Prof. univ. dr. Ion NEAGU 
consilier

Diaconu Dumitra

